Region Nordjylland havde inviteret 230 borgere til topmøde i Vodskov. De inviterede var udvalgt ud fra Folkeregistreret, så fordelingen på køn og alder var lige. 200 var i dag mødt op i Vodskov Hallen, og det er det største antal til regionstopmøde i landet. Borgerne skulle først diskutere hvilke emner, de syntes, var vigtigst i regionen og skulle bagefter stemme, så de stod tilbage med en top ti over de vigtigste emner. - I stedet for at skrive en plan og bagefter sende den i høring, så gør vi det, at vi gør det lidt omvendt. Vi inddrager borgerne forinden. Det synes vi jo egentlig også er et godt udgangspunkt for en demokratisk drøftelse, siger Ulla Astman, formand for Region Nordjylland. Temaet var regional udvikling, og de fremmødte borgere var godt tilfredse med topmødet. - Jeg synes, at det er rigtig godt. Især for mig, der er førstegangsvælger, når vi skal til valg på torsdag. Jeg synes, at det er et rigtig godt arrangement, hvor man får et indblik i, hvordan det hele fungerer og hvad andre mener også, siger Christoffer Vind Raabye, borger fra Aalborg Kommune. Formålet med topmødet var at få nye input til regionen. Men udover, at den 3. Limfjordsforbindelse ikke er så vigtig for de fremmødte, som politikerne troede, så der ikke meget nyt at hente. - Jeg er lidt overrasket over, at det, de har stemt, det stemmer rigtig godt overens med de strategier, vi allerede har vedtaget i regionen. Og det er jeg faktisk rigtig glad for, for det betyder, at vi åbenbart ikke har ramt helt skævt ved siden af, siger Ulla Astman, formand for Region Nordjylland.

Referat:
Der var mødt 200 borgere fra hele Nordjylland op til borgertopmøde i Vodskov. De skulle give deres bud på, hvordan Region Nordjylland skal se ud i fremtiden.